b'\n_START_ARTICLE_\nKaukaisen Maan laulut\n_START_SECTION_\nJuoni\n_START_PARAGRAPH_\nRomaani sijoittuu 3000-luvulle. Tiedemiehet olivat havainneet jo 1960-luvulla, ett\xc3\xa4 Aurinko tuottaa teoriaan n\xc3\xa4hden liian v\xc3\xa4h\xc3\xa4n neutriinoja ja ainoa selitys sille oli, ett\xc3\xa4 Aurinko on muuttumassa novaksi. T\xc3\xa4m\xc3\xa4n johdosta ihmiskunta rupesi tutkimaan mahdollisuuksia perustaa avaruussiirtokuntia._NEWLINE_Yksi t\xc3\xa4llainen siirtokunta \xe2\x80\x93 yksi harvoista, joiden onnistuneesta perustamisesta Maan asukkaat saivat varman tiedon \xe2\x80\x93 perustettiin planeetalle nimelt\xc3\xa4 Thalassa, joka on suurimmaksi osaksi valtamerten peitossa. Koska ihmiset eiv\xc3\xa4t voi selvit\xc3\xa4 hengiss\xc3\xa4 satojen vuosien t\xc3\xa4htimatkoista, t\xc3\xa4m\xc3\xa4n planeetan asuttamisessa k\xc3\xa4ytettiin hyv\xc3\xa4ksi geenipankkeja ja keinotekoisia kohtuja: Thalassalaisten ensimm\xc3\xa4inen sukupolvi oli kokonaan koneiden kasvattama. Thalassan siirtokunta kuitenkin menetti yhteyden Maahan tulivuorenpurkauksen tuhottua suuren radioantennin._NEWLINE_Romaanin tapahtuvat k\xc3\xa4ynnistyv\xc3\xa4t, kun thalassalaiset huomaavat ep\xc3\xa4tavallisen avaruusaluksen saapuneen. Magellan-nimisen avaruusaluksen matkustajina ovat viimeiset j\xc3\xa4ljell\xc3\xa4 olevat Maan asukkaat; viimeisin\xc3\xa4 vuosisatoina teknologia oli kehittynyt huomattavasti, mik\xc3\xa4 mahdollisti paitsi syv\xc3\xa4j\xc3\xa4\xc3\xa4dytyksen k\xc3\xa4yt\xc3\xb6n ja el\xc3\xa4vien matkustajien kuljettamisen, my\xc3\xb6s kvanttienergioita k\xc3\xa4ytt\xc3\xa4v\xc3\xa4n moottorin. Magellan on matkalla planeetalle nimelt\xc3\xa4 Sagan 2, joka on mahdollista muuttaa asumakelpoiseksi, jos sen kiertorataa muutetaan aluksen kvanttimoottorien avulla. Magellan pys\xc3\xa4htyy Thalassaan tutkimaan, mit\xc3\xa4 siirtokunnalle tapahtui, ja samalla rakentamaan uudelleen loppuun kuluneen, j\xc3\xa4\xc3\xa4st\xc3\xa4 tehdyn etukilven, joka suojelee alusta avaruusp\xc3\xb6lylt\xc3\xa4. Maan asukkaat kohtaavat thalassalaiset yst\xc3\xa4vin\xc3\xa4, mutta ongelmiakin syntyy: Osa aluksen miehist\xc3\xb6st\xc3\xa4 haluaa j\xc3\xa4\xc3\xa4d\xc3\xa4 Thalassaan, ja rupeavat salaiseen kapinaan. Lis\xc3\xa4ksi Magellanin miehist\xc3\xb6 yst\xc3\xa4vystyy thalassalaisten kanssa, mik\xc3\xa4 vaikeuttaa l\xc3\xa4ht\xc3\xb6\xc3\xa4.\n_START_SECTION_\nVastaanotto\n_START_PARAGRAPH_\nToni Jerrmanin (T\xc3\xa4htivaeltaja 4/1987) mukaan Clarke yritt\xc3\xa4\xc3\xa4 osin keskitty\xc3\xa4 ihmissuhteisiin saadakseen tarinasta kirjan mittaisen, mutta kyvyt eiv\xc3\xa4t riit\xc3\xa4. T\xc3\xa4rkeint\xc3\xa4 tuntuu olleen taustan tieteellisyys, mutta pyrkimykset sen varmistamiseen johtavat Jerrmanin mukaan aina vain kirjan nopeaan vanhenemiseen. Aikuisten tieteiskirjallisuuden sijaan kyse on enemm\xc3\xa4n lapsille suunnatusta helposta scifist\xc3\xa4.'